  Майя Бывальцева 23-тӥ куартолэзе П. И. Чайковскийлэн музей-юртаз «Россиысь но СНГ-е пырись кунъёсысь калыкъёслэсь йӧскалык литератураоссэс азинтон» конференци ортчоз. Со сярысь радъясьлэн, Удмуртиысь Йӧскалык лыдӟетъюртлэн, пресс-службаез ивортэ. Конференци «П. И. Чайковскийлэн шаераз» литературая фестиваль улсын радъяське. Ужрадын йӧскалык литератураослэн, со пӧлын ӧжыт лыдъем калыкъёслэн литератураоссылэн, кылдэмзы но туала югдурзы сярысь, йӧскалык литератураосты азинтон вылысь электрон ресурсъёс кылдытон но лыдӟонэз эскерон ласянь лыдӟетъюртъёслэсь ужамзэс, йӧскалык литератураез азинтонын выль ӵектосъёсты быдэсъян ужпумъёсты ӝутозы. Озьы ик нимаз вераськон нылпи книгалы сӥземын луоз. Конференцие Казахстанысь лулчеберет удысысь дано ужась, гожъясь, литератураез эскерись Баянгали Алимжанов, «Литературная газета» газетлэн ватӥсь редакторезлэн воштӥсез Анастасия Ермакова, Комиысь, Марий Элысь но Татарстанысь йӧскалык лыдӟетъюртъёсысь, озьы ик Удмуртиысь кун но мунципал лыдӟетъюртъёсысь ӧнерчиос, тодос, дышетон но лулчеберет ужъюртъёслэн, йӧскалык огазеяськонъёслэн ыстэм муртъёссы пыриськозы.  Тодэ вайытом, 23-28 куартолэзе нырысьсэ Удмуртиын «П. И. Чайковскийлэн шаераз» литературая фестиваль ортчоз.  Тегъёс: Литература Удмуртия Вотка йӧслыкъёс лыдетъюрт  